LIJIGANYO 4
Ana Yesu Klistu Ali Nduni?
1. Ana umi wa Yesu watandite catuli?
Mwakulekangana ni ŵandu, Yesu mkanapagwe pacilambo capasi ŵatamaga kwinani mpela lilayika. (Yohane 8:23) Jwalakwe ŵaliji jwandanda kumpanganya Mlungu, soni ŵakamucisye kupanganya yakupanganyikwa yosope. Yehofa msyene ŵampanganyisye Yesu, ni ligongo lyakwe akusakolanjikwa kuŵa Mwanace “jumpepe” jwa Mlungu. (Yohane 1:14) Yesu akusakolanjikwasoni kuti “Maloŵe” ligongo lyakuti ŵaliji Jwakum’ŵecetela Mlungu.—Aŵalanje Miyambo 8:22, 23, 30; Akolose 1:15, 16.
2. Ligongo cici Yesu ŵayice pacilambo capasi?
Mlungu ŵamtumisye Mwanagwe pacilambo capasi mwakuwusamisya umi wakwe kwinani nikuwuleka m’citumbo ca mwali jwa Ciyuda jwakolanjikwa Maliya. M’yoyo Yesu nganakola mtati jwa umundu. (Luka 1:30-35) Yesu ŵayice pacilambo capasi (1) kukwiganya usyesyene wakwamba Mlungu, (2) kukupeleka cisyasyo ca mwampaka tutendele lisosa lya Mlungu atamose tuli mkulagasika, soni (3) kukupeleka umi wakwe mpela “ciwombolo.”—Aŵalanje Matayo 20:28.
3. Ligongo cici tukusosekwa ciwombolo?
Ciwombolo cili mtengo wawukusapelecekwa pakusaka kumgopola mundu ku yindu yampaka yimtendekasye kuwa. (Eksodo 21:29, 30) Ciwa ni kukalambala nganiyiŵa lisosa lya Mlungu kwa ŵandu. Ana tukumanyilila yeleyi catuli? Mlungu ŵamsalile mundu jwandanda Adamu kuti naga akutenda cajikukolanga Baibulo kuŵa “ulemwa,” caciwa. Sambano niyikaŵe kuti Adamu nganalemwa, jwalakwe ngakanawa. (Genesis 2:16, 17; 5:5) Mwakamulana ni Baibulo, ciwa “cayice” m’cilambo capasi kupitila mwa Adamu. M’yoyo Adamu ŵapelele ŵanace ŵakwe ulemwa, soni ciwa mpela cilango cakwe. Tukusosekwa ciwombolo kuti tugopoce ku cilango caciwa catwacijigele kwa Adamu.—Aŵalanje Aloma 5:12; 6:23.
Ana nduni jwakapelece ciwombolo kuti tugopoce ku ciwa? Patuwile, tukusalipilaga malipilo ga ulemwa wetu. Pangali mundu jwanganakola umnama jwampaka ŵalipilile ŵane ulemwa wawo.—Aŵalanje Masalimo 49:7-9.
4. Ligongo cici Yesu ŵawile?
Mwakulekangana ni m’weji, Yesu ŵaliji jwamnama. M’yoyo nganasosekwa kuwila ulemwa wakwe ligongo jwalakwe nganatenda cakulemweceka cilicose. Mmalo mwakwe, jwalakwe ŵawilile ulemwa wa ŵandu ŵane. Mlungu ŵalosisye cinonyelo mnope kwa ŵandu mwakumtumisya Mwanagwe kukutuwila. Yesu ŵalosisye cinonyelo kwa m’weji mwakwapikanila Atati ŵakwe, soni kuwupeleka umi wakwe ligongo lya m’weji.—Aŵalanje Yohane 3:16; Aloma 5:18, 19.
5. Ana Yesu akutenda cici sambano jino?
Paŵaliji pacilambo capasi, Yesu ŵaposyaga ŵakulwala, ŵajimusyaga ŵawe, soni ŵakulupusyaga ŵandu pangosi syakogoya. M’yoyo ŵalosisye yacacitenda m’bujo kwa ŵandu ŵakupikanila. (Matayo 15:30, 31; Yohane 5:28) Yesu paŵawile, Mlungu ŵamjimucisye ku umi wa usimu. (1 Petulo 3:18) Kaneko Yesu ŵajembeceyaga kumkono wamlyo wa Mlungu mpaka Yehofa ali ampele macili gakulamulila cilambo capasi cosope mpela Mwenye. (Ahebeli 10:12, 13) Sambano jino Yesu akulamulila mpela Mwenye kwinani, soni ŵakumkuya ŵakwe akulalicila ngani syambonesi pacilambo cosope.—Aŵalanje Danieli 7:13, 14; Matayo 24:14.
Pacangakaŵapa, Yesu cacikamulicisya masengo macili gakwe mpela Mwenye pakumasya kulaga kosope, soni ŵakusakutendekasya. Wosope wakusalosya cikulupi mwakumpikanila Yesu cacikola umi mu paladaiso pacilambo capasi.—Aŵalanje Masalimo 37:9-11.
ALIJIGANYE YEJINJI
Ana Baibulo Jikusajiganya Cici Kusyesyene?
Ciwombolo Cili Mtuka Wakusosekwa Mnope Wakutyocela kwa Mlungu
Ana Ciwombolo cili cici? Ana mpaka cakamucisye catuli?
tsn_Latn nya_Latn cjk_Latn tum_Latn tum_Latn bem_Latn kmb_Latn tum_Latn tum_Latn bem_Latn tum_Latn cjk_Latn tum_Latn tum_Latn cjk_Latn nya_Latn tum_Latn tum_Latn